khistorydata/jeongjo-sjw-relations huggingface dataset:
정조 7년 · 목
慶源府使李楫進前。予曰慶源民事。聞甚遑急。汝須悉心接濟。無負分憂之意可也。杆城郡守金宗範進前。予曰。下去盡心。奠安吾民。以紓予東顧之憂。聞汝屢典州邑。素著治績。故七事不爲下詢。何日下去乎。宗範曰。明日發去矣。泰仁縣監徐簡修進前。予曰。何日下去。簡修曰。歷見大臣。再明當爲下往矣。予曰。擇差除任。汝往愼勉。予詢憙曰。何間發行。歸於那時。憙曰。明日下去。十月內上來伏計矣。予曰。無事來往好矣。
정조 7년 · 강
領府事金尙喆。陳箚乞退。賜批。
정조 7년 · 목
箚略曰。臣前後乞身之懇。歲已三易。章幾十上。而迄未蒙處分。噫。如臣無狀。事我聖明。八年于玆。未能報恩德之萬一。何敢忍懷此便訣之心哉。第臣年踰七耋。病在五官。床席爲命。惟符到是竢。而猶且不進不退。常禮多闕。無廉無恥。祿位徒保。古今天下。寧有是哉。日昨前席。未能長語。玆敢血懇。特賜允兪。使臣閒放優游。了此餘生。不勝攢手之至。批以。日昨筵席。已有所申複於卿。卿何不體認予至意。復有此辭巽之說乎。卿雖曰老且病。古大臣以八九十之年從政者。指不勝摟矣。且見卿筋力勝於强壯人。殿陛登降。不須扶仗。以至聽瑩之症。亦獲快痊。予故曰。不可以老告退。又不可以病謝事也。卿雖以曲副衷懇爲究竟。予則以亟斷辭箚爲究竟。卿須念予慇懃之意。安心勿復控辭也。仍命遣史官傳諭。
정조 7년 · 강
命時囚。今日捧供。
정조 7년 · 목
敎曰。禁府時囚。皆令今日捧供。初寒若此。未照律之類。議處後仍卽照律。俾無滯囚之弊。
정조 7년 · 강
命具弘漸。守部間待窠收用。
정조 7년 · 목
敎曰。身手也地閥也。俱合收用。聞是松人。人亦勤幹。新榜出身具弘漸。守部間待窠收用事分付。
정조 7년 · 강
命雹災。畿伯遍問列邑。日前綸音。今月內無遺謄布。湖農年分狀。從速修啓。
정조 7년 · 목
敎曰。昨見沁留狀啓。廿一又有雹災云。道內他邑。果無是災乎。令廟堂問于畿伯處。使卽遍問列邑。報來後草記。又敎曰。日前所下綸音。今月內必須無遺謄布坊曲。來月初。當發遣備郞。遍審勤慢。以此意令廟堂嚴飭畿伯處。他道則今月內。雖難盡頒。亦須星火知委。俾無從後現發論罪之弊事。一體嚴飭。湖農已判失稔。此時民政。想多遑急。年分狀本。從速修啓之意。亦爲申飭。
정조 7년 · 목
一所幼學兪豊柱。二所幼學朴南壽居首。
정조 7년 · 강
以金履素爲判尹。前望也。
정조 7년 · 강
遞承旨安聖彬申大升。以李東馨沈豊之鄭志儉爲承旨。勿施東馨。
정조 7년 · 목
敎曰。右副承旨許遞。前望單子入之。又敎曰。新除承旨牌招察任。又敎曰。違牌承旨許遞。與未差之代。前望單子入之。又敎曰。新除授承旨中。解由未出入望筒勿施。前望單子入之。待下批牌招入直。又敎曰。新除授承旨。今已夜深。待明朝牌招察任。
정조 7년 · 강
命方物停止與賚去。更議指一草記。
정조 7년 · 목
備邊司啓言。謹以批旨辭意。問議于原任大臣。則領府事金尙喆以爲。臣之迷見。已悉於筵奏。更何敢煩論。而伏見備局草記批旨。以來頭陳請時方物一款。有爛商決定之敎。莫重陳請之行。何可無方物。此在國體。更無可疑。況向來回咨中有曰。陳謝方物若再進。必令賚回云。以此觀之。則我國之更必有方物。彼國固已慮之者。今番方物。若果有賚回之事。則此後我國所以處之者。始當爲節拍。惟在博詢而處之云。判府事徐命善以爲。皇旨中陳謝方物。槪行停止云者。乃指陳賀謝恩而言也。至於奏請。係是我國事。初不在擧論中。臣以爲奏請方物。則依例入送宜矣云。判府事鄭弘淳以爲。陳謝方物。固有停止之咨。而至於奏請等事。本不在擧論中。來頭擧行。或有掣硬。似不必爲慮云。判府事李徽之以爲。使而執贄禮也。而況且小邦有請於上國。不備禮而往。尤所不可。皇旨雖有陳謝方物槪行停止云云。此則曲爲慰悅之意。而在我之禮。固當自修。莫重陳請。事體自別。則只欲遵奉皇旨。不思宜備儀物。恐非重其事而守舊禮之道。臣之愚見。前頭陳請使之方物。似不當廢。今番使行方物事。臣於日前筵中。略陳迷見。不必更煩云。判府事洪樂性以爲。今番使行方物賚去事。臣已箚陳。無容更達。而備局草記批旨。來頭我國陳請之使。亦可無方物乎之聖敎。誠萬萬至當矣。尋常順付之行。雖無方物。猶有可據。而莫重陳請之使。則其在尊事體表誠懇之道。決不可空手入去也明矣。故臣於昨日。與諸大臣酬酢時。果以此一款有所云云。賤見實無前後異同云。領敦寧金熤以爲。使行之有方物。是執壤之義也。旣有使行。則不可無方物。而彼國之必欲令停封者。蓋出於特恩施惠之意也。以我國之不敢遽停。至有後當賚還之語。若於今番使行。又爲賚去。使彼國示特恩之意。格而不行。則未知彼國之意。將以爲何如也。至於來頭陳請之使。與諸般謝恩使。使名有異。事實不同。謝恩使因彼恩而致謝。年復年恒有之事。陳請事使。自我國而有請。曠幾歲一有之事也。恒有之事。則惟彼令之是遵。不敢賚去。一有之事。則惟儀禮之是準。乃爲封進者。益見我國重其事之義。似無前後逕庭之嫌矣。今行必爲賚去。或致有賚還之擧。則如是之後。雖來頭陳請之行。方物則恐不得更爲擧論。此一款有不可不念。伏惟上裁云。領議政鄭存謙以爲。彼咨所謂陳謝。卽指陳賀謝恩也。陳謝方物之停免。旣載於槐院庚辛兩年謄錄。而此外奏請。則乃是我國事。當初禮咨。初不擧論。來頭奏請。方物之賚去。只當按例而行。初不關於今番使行方物之有無矣。謝行方物。勿爲賚去之意。昨日草記。略陳迷見。而諸大臣之言。或有甲乙之論。請上裁。敎以。前此皇旨中陳謝二字。謝則屬於謝恩。而陳不屬於陳請云爾者。此說不可謂無所據。然在我國所請之事。方物齎送。在彼國格外之恩。空手入去。予意終涉以爲如何。且陳謝之陳字。彼意安知非竝及陳賀陳請耶。陳字註釋。卿等詳考可據文跡。而有此獻議乎。更與徐鄭兩判府事及金領敦寧爛議。待明朝指一草記。有司堂上退去。明日與諸有司堂上來待。
정조 7년 · 강
有政。吏曹參議金憙。兵曹判書李★(土+甲)進。
정조 7년 · 목
以鄭一祥爲大司憲。趙尙鎭爲大司諫。姜彛正爲副校理。李在協爲知事。
정조 7년 · 강
禮曹以謝恩使拜表吉日推擇啓。
정조 7년 · 목
該曹啓言。謝恩使拜表吉日。令日官推擇。則來十月初三日十五日爲吉云。初三日則太近。不得已以十五日擇入。
정조 7년 · 강
命時囚宋銓等議處。韓㵛從重勘律。李崇運罷黜放送。趙亨逵等勘放。李亮載照律。
정조 7년 · 목
義禁府啓言。黃海道監試初試試官都事宋銓原情。泛稱遲晩。當請刑。而曾經侍從。請除刑推議處。又啓言。出身徐範修原情。泛稱遲晩。請刑推得情。又啓言。五衛將李邦城原情。泛稱遲晩。當請刑。而曾經宣傳官。請除刑推議處。又啓言。出身崔道彬原情。泛稱遲晩。請刑推得情。竝允之。又啓言。一所學禮講四館學諭金德老原情。泛稱遲晩。請刑推得情。敎以。除刑推議處。又啓言。泰川縣監韓㵛原情。泛稱遲晩。請刑推得情。敎以。此與尋常溺職大異。不可帶職放送。況 先朝甲午受敎。何等嚴截。則邑婢法外應貢。曾莫致察。至於殺獄決折。猶屬餘事。以此罪從重勘律。又啓言。陰城前縣監李崇運原情。泛稱遲晩。請刑推得情。敎以。罷黜放送。又啓言。盈德前縣令趙亨逵。身爲罪囚。給錢府屬。欲擬律低仰之計者。揆以紀綱。萬萬寒心。以此照律。杖一百。加一等杖六十收贖。告身盡行追奪。徒一年定配。私罪施行。允之。敎以。功議各減一等。又啓言。加背梁前萬戶金東臣。統制使李漢昌査啓。己亥反作各穀一千二百九十六石零。庚子反作各穀八百十六石零。辛丑反作各穀八百十四石零。監色逋欠各穀二百石零。罪從重論。告身盡行追奪。徒三年定配。又五年禁錮。私罪施行。又啓言。開雲浦前萬戶曺允祥。慶尙前左水使李喆運査啓。辛丑反作各穀二百九十四石零。壬寅反作各穀三百四十四石零罪。告身盡行追奪。徒三年定配。又五年禁錮。私罪施行。竝允之。又啓言。時囚金東臣曺允祥等原情。考律勘放事命下矣。頃因判付。各鎭餉穀反作首犯人。禁錮徒配。其餘各人等。本律以公罪收贖放送。而今此金東臣等之餉穀反作。雖非首犯。旣有考律勘放之命。自下不敢以公罪勘放。依本律以私罪照入。敎以。依同罪他囚例勘放。又因李亮載照律啓目。允之
정조 7년 · 강
命遣吏郞。摘奸諸執事淸齊。
정조 7년 · 강
召見承旨與備堂于誠正閣。行都承旨沈豊之。有司堂上金華鎭徐有隣徐浩修趙時俊。
정조 7년 · 목
予曰。以交隣事大之義言之。誠意爲重。今此別送使行。爲問安也。爲陳謝也。決不可以空手入去。而大臣則以爲。入送方物。有違令甲云云。此有不然者。然別構咨文。入送方物。兼陳委曲之意。甚爲穩當矣。諸臣各陳所懷可也。華鎭曰。彼國旣有別例之事。自我亦爲陳謝。則豈可空手入去乎。然別使與順付。合有商量矣。有隣曰。忍痛含冤。迫不得已。政謂今日事。而彼中恩禮。如是曠絶。則在我豈可無酬答之道乎。別使與方物。不可已也。浩修曰。別構咨文。以觀彼中進退恐好矣。時俊曰。此不必持疑之事。別構咨文。方物亦爲入送甚好矣。予曰。此則從當下敎。而至於昨日竹山被災事。尤爲矜惻。當有別樣賑救之道然後。可免顚連。其餘諸道告災。無日無之。預講賑活之策。可保無慮。諸有司堂上就議大臣。以爲稟處可也。
정조 7년 · 강
以洪秉纘爲承旨。前望也。
정조 7년 · 목
敎曰。新除授承旨。牌招察任。
정조 7년 · 강
命宣傳官未了射講。來月旬前畢試。
정조 7년 · 목
因宣傳官射會單子。敎以。十月已近。七月當次射講。尙未了當。是豈特敎成節目之意。行首宣傳官記過。後日親臨講射時待令。未了射講。皆於來月旬前畢試。
정조 7년 · 강
命別監朴萬根。依更數決棍。所捉將校。木一疋施賞。
정조 7년 · 목
因禁衛營去夜二更。大殿別監朴萬根。巡邏被捉草記。敎以。依更數決棍。該牌所捉將校。自本營木一疋施賞。近來夜禁不飭。看作治譽之資。各營事誠甚訝惑。此後與訓御兩營。益加惕念。無或從後有現發之弊。
정조 7년 · 강
命趙亨逵與律官。竝施徒一年定配之律。
정조 7년 · 목
義禁府啓言。趙亨逵功議各減一等。加杖減徒。杖九十收贖。奪告身四等。敎以。以徒一年定配。減一等爲奪告身。何異於當初之笞四十收贖。減一等。爲附過還職乎。該律官照律。極涉無形。趙亨逵與律官。竝施徒一年定配之律。卿等推考。
정조 7년 · 강
命望筒閪失之政院書吏尹得運等。更限搜納。
정조 7년 · 목
刑曹啓言。頃因傳敎。守禦把摠望筒閪失之政院書吏尹得運金宗爀等。定限姑放。限內如不覓納。更爲囚禁草記事命下矣。到今已過五十之限。而尙不覓納云。尹得運等更爲嚴囚。請依前照律施行。敎以。更定五十日。使之期於搜納。
정조 7년 · 강
命時囚宋銓等照律。
정조 7년 · 목
因義禁府宋銓金德老李邦城照律草記。竝允之。
정조 7년 · 강
勘放時囚韓㵛等。
정조 7년 · 목
義禁府啓言。泰川縣監韓㵛。杖一百收贖。告身盡行追奪。私罪施行。允之。又啓言。慶尙前都事李亮載。杖一百收贖。告身盡行追奪。私罪施行。允之。敎以。功減一等。
정조 7년 · 강
命時囚兪漢寧等。分揀卽速還官。
정조 7년 · 목
義禁府啓言。黃海道監試試官平山府使兪漢寧。金郊察訪金恒光等原情。泛稱遲晩。請竝刑推得情。敎以。論其不能檢飭之罪。地方官所失。不下於副試三試官。而地方官。則道臣至以分揀參酌之意狀請。急於營救。語不嫌其重複。此兩囚耳。亦從重勘律。殊非格核實之政。而況兩囚俱以巡使迎候事。考籍前散歸云爾。則尤無可罪之端。竝分揀放送。使之卽速還官。
정조 7년 · 목
刑曹啓言。科場用情罪人金洛星等考律勘處事命下矣。洛星等六人。帶率隨從。科場用情。二罪俱發以重論。洛星渭原郡。金載源楚山府。王師敬碧潼郡。邊相徽雲山郡。楊震馨固城縣。承榮祖鎭海縣。蔡弘稷等四人。以科場用情罪。弘稷寧邊府。李鳳咸丹城縣。申潝晉州牧。金禹賮熊川縣。竝邊遠充軍。權漢復等七人。攔入科場。改祖變姓。二罪俱發從重論。各待考拷訊十日之限。決杖一百後。漢復熙川郡。高瀛朔州府。趙雲翼昌城府。金載夏泗川縣。車雲䎘昆陽郡。高瞻河東府。李弘濟蔚山府。竝流三千里定配所押送啓。
정조 7년 · 강
遣承旨往受 香諸處。奉審摘奸。
정조 7년 · 강
命訓將具善復。兼察禁御將摠使左右捕將。
정조 7년 · 목
御將兼右捕將李柱國。以城隍祭獻官。禁將李敬懋。摠戎使兼左捕將徐有大。以東南 關王廟獻官。竝受 香出去也。
정조 7년 · 강
以李亨元爲承旨。前望也。
정조 7년 · 강
判尹金履素。疏辭新資。賜例批。
정조 7년 · 목
予曰。訓將聽傳敎後。已爲出去乎。興鎭曰然矣。予曰。左右捕將及禁御兩將之兼察。甚異事矣。興鎭曰。以近例觀之。則甚稀罕矣。予曰下。諭承旨。何間當入來耶。興鎭曰。今月內。似難入來矣。
정조 7년 · 강
許施海西各營各衙門價布及均廳區劃江都所送選武布。當年條代捧之請。
정조 7년 · 목
因黃海監司沈念祖狀啓。敎以。今年綿農失稔。諸道固無彼此之殊。畿嶺兩湖。竝許代納。本道豈或異同。各營門各衙門價布及均廳區劃江都所送選武布等當年條。許令從民願代捧事。令廟堂卽爲行會。
정조 7년 · 강
召見備局有司堂上于誠正閣。左參贊金華鎭。禮曹判書徐有隣。
정조 7년 · 목
敎曰。湖西年分狀啓來到。此時本道民情之顒望。惟在此一擧。豈可夜深而不卽決處。大臣體重。雖難留門入來。有司堂上中家近一二人入侍事分付。○予曰。湖西狀本來到。非不知待明朝。與大臣諸宰相議之爲好。而民情甚遑急。故夜深命燭。玆召卿等耳。予曰。京畿綸音持入。
정조 7년 · 강
命湖西新還停退傳敎。三懸鈴分付。
정조 7년 · 목
敎曰。初七日二十二日綸音。以待分等另行停免之意。已有先期布及。而大抵本道民情。荐饑之餘。必當遑急。朝家如無別般蠲恤。唉彼民生。將何延活。予每中夜思惟。繞榻彷徨。不知爲計。今則狀本已到。而所陳諸條。率皆昨年已行之事。何必靳持。各樣軍米布分數停退事。各樣保米貢米分數代捧事。各樣軍布從民願代捧事。竝特爲許施。其餘七條。亦不過目下便民之政。依狀請施行。湖農無異畿農。今年甚於昨年。懸磬之勢。措手無策。來頭巡還之艱乏。非不爲念。見今催科之困苦。宛如在眼。寧失幾包公穀。有貸東補西之歎。誠不忍坐視顚連。而袖手不之救也。且況已施於畿氓者。不及乎湖民。大非朝家一視之意。本道當年新還。尤甚邑尤甚之次面里及之次邑尤甚面里三分一。尤甚邑稍實面里及之次邑之次面里四分一。稍實邑尤甚面里及之次邑稍實面里五分一。稍實邑之次稍實面里六分一。竝許停退。噫。惟玆之敎。欲使我顑頷之民。紓其力而奠其居也。入侍有司堂上。以此傳敎筵退後。卽爲行會本道。待城門開。三懸鈴分付。
정조 7년 · 강
放定配罪人金麗水。
정조 7년 · 목
因原春監司蔡弘履。罪人金麗水到配啓本。敎以。放送事回諭。
정조 7년 · 강
召見藥院提調鄭昌聖于誠正閣。
정조 7년 · 목
予曰。今番小科會試。京士參榜。不過三十餘人云。其果然耶。昌聖曰然矣。臣於庚子式。又叨試役。其時京士。不過三四十人。而今番亦如是。甚異事矣。予曰。卿旣入藥院。凡事必須修擧也。昌聖曰。臣新叨是職。不知裏面事。而以捧參蔘一端言之。連送促關。尙不來納。外邑擧行。極爲駭忽矣。予曰。何間可以捧納耶。昌聖曰。可及於開月望間矣。
정조 7년 · 강
遞刑曹判書徐浩修。
정조 7년 · 목
敎曰。政官牌招開政。又敎曰。職務相妨。刑曹判書徐浩修許遞。今日政差出。
정조 7년 · 강
備局以京畿湖西嶺東災實分等狀覆啓。
정조 7년 · 목
備邊司啓言。京畿監司沈頤之。災實分等狀啓。坡州等十二邑置之尤甚。廣州等二十一邑鎭置之之次。朔寧等四邑置之稍實。仍又備陳農形被災之狀。講究災邑設賑之意。民事之已蒙特恩者外。凡係便宜之道。條例以聞。請令廟堂稟處矣。分等依狀請施行。所陳諸條。狀啓未下之前。至命道臣入侍。一一面陳。竝與狀啓外五條。而皆蒙特許。今無更煩覆奏者。至於來頭尤甚面里賙賑之策。留俟道臣商確陳請。請從後稟處。又啓言。卽見洪忠監司金文淳災實分等狀啓。則洪州等十五邑置之稍實。定山等十八邑置之之次。泰安等二十一邑置尤甚面里。亦爲分三等開錄子後。分等依狀請施行。所請十項條件。以民事之不容少緩。半夜前席。竝賜允兪。新還之分數停退。道臣之所不敢請。而曲察民隱。別施特恩。今無更煩覆奏者。至於尤甚之次邑中。貧窮無依之類。來頭賙賑之策。留待道臣商確陳請。請追後稟處。竝允之。竝敎以。荐饑之餘。民之賴以爲命。惟在守土之官。尤甚邑守令中。不能事事。不堪賙賑之任者。須卽狀聞遞改。如是下敎之後。拘於顏私。不卽論啓。從後現發於繡衣之行。道伯難免重究。以此意各別嚴飭。
정조 7년 · 강
命嶺東九郡。嶺南浦項倉及沿邑穀。限一萬石劃給。道伯先施重推之典。
정조 7년 · 목
備邊司啓言。卽見原春監司蔡弘履狀啓。則備陳嶺東九邑被災之狀。仍以爲民情遑悶。未及啓聞。各邑留庫中。略略抄分。而道內穀總。本自不敷。嗣歲種糧。饑戶賙賑。萬無分排之勢。嶺南浦項倉及沿海各邑所在各穀。竝三萬四千二百石。卽令劃給九邑。各樣軍身米布。待明秋徵納事。請令廟堂稟旨矣。嶺東失稔之孔懷慘民情遑急。雖以傳聞十分罔措。而今見狀聞。尤切矜惻。其在鎭安懷綏之道。不可無別般區劃。浦項倉及沿邑穀租五千石。皮牟三千五百石。太五百石。大米五百石。小米五百石。爲先劃給。俾作嗣歲還賑之資。而其所運致之道。分付兩道道臣。使之依例定差員擧行。嶺東九郡各樣身米布。日前綸音。旣有待分等蠲免之敎。而分等狀啓。自當不日來到。分數多寡。從後稟處。本道災荒。若是孔酷。而發巡之後。始乃登聞。已不免玩愒。且還穀分留。法意至嚴。而不爲啓聞。先自擅分者。大違法例。有關後弊。當該道臣。請拿問處之。敎以。嶺南之民。瘡痍甫完。此時轉運。不已重難。然嶺東饑口。望哺方切。朝家於此左右顧。而不知何以決處。然嶺東九郡中。與嶺南沿邑接壤處。道里不至遼遠云云。若此則與昨年西穀運輸之弊。不無難易。浦項倉及沿邑穀。限一萬石劃給本道事依施。若於輸送輸來之際。有一分不謹之事。則該地方官該差員。別施重勘。兩道方伯。責亦難免。竝以此意。仔細措辭嚴飭分付。道伯事。誠如草記措。語遑急之民情。發巡前無一言皂白者。大失旬宣之體。所請穀物之萬數千數之中。添說零瑣小數。亦無意義。身布停退之不言分數。太欠詳明。又若擅分一款。有關後弊。拿問之擧。在所不已。見方遞易之弊。甚於右所云諸般做錯。予意以爲。使之更加責成。期有來效。不害爲公私兩便之政。拿處不允。令政院先施重推之典。
정조 7년 · 강
命原州太移送畿甸。依草記施行。
정조 7년 · 목
備邊司啓言。卽見原春監司蔡弘履狀啓。則原州太三千石。移送畿甸一款。特爲還寢事。令廟堂稟旨爲請矣。原州則太還數多。民受其弊。畿甸則太農大無。幾至絕種。頃因該道換色之請。移作畿甸沃渴之資者。出於彼此兩便之意。今此請寢之啓。雖以嶺東之歉荒爲言。原州在於嶺西。距嶺東絕遠。旣無水路。有難陸運。留置此穀。末由相救。原州之太農。雖曰不登。比之畿甸。大有間焉。依前知委擧行之意。請分付。敎以。當初廟堂移轉之請。旣因東伯穀多之言。則到今畿氓沃渴之資。如是防啓。殊非共濟之意。嶺之東西。相距絕遠。無馱輸船運之道。則今以嶺東九郡之告歉。不救隣境畿邑之乏種。又乖裒益之政。依草記施行之意行會。
정조 7년 · 강
命原州故士人鄭昌柱。特爲旌褒。
정조 7년 · 목
因原春監司蔡弘履。原州故士人鄭昌柱旌褒狀啓。敎以。防啓之由。由於處士二字屢式之漏漏。非有意拔去。以上言及査啓觀之。此等人旌褒。實合樹風聲之道。不可謂之濫觴。原州故士人鄭昌柱。特爲旌褒之意。行會該道。向因上言。諸道有此等事査聞之命。而本道外。尙無皁白。是豈特敎行査之意。諸道監司。令政院指名現告。一竝推考。狀本自本曹催促事。分付禮曹。
정조 7년 · 목
以南玄老爲大司諫。金和中爲司諫。趙錫穆爲獻納。崔守魯爲正言。林濟遠爲副校理。嚴璹爲刑曹判書。鄭昌順爲禮曹參判。李敏采爲泰川縣監。
정조 7년 · 목
因原春監司蔡弘履。罪人奴福伊到配啓本。敎以。放送事分付。
정조 7년 · 강
配趙亨逵于文義縣。
정조 7년 · 목
義禁府啓言。趙亨逵文義縣徒一年定配。依例押送配所。而該律官定配一款。請令刑曹擧行。允之。
정조 7년 · 강
召見承旨鄭志儉于誠正閣。
정조 7년 · 목
予曰。檢校直提學旣遞本職。自可專意閣務矣。志儉曰。職務旣無相妨處。可以專意矣。予曰。然則閣誌釐正之役。必當速就矣。志儉曰然矣。
정조 7년 · 목
予曰。先來軍官入來與否知入。予曰。藥房提調入侍。鄭昌聖進伏。予曰。今日入來陪持。閤門外待令。
정조 7년 · 강
罷拿義州府尹李度默。肅川府使崔雲羽。緘推平安監司李性源。
정조 7년 · 목
敎曰。瀋京與北京程道。半不及焉。先來三人之無一人入來。前所未聞。或落留於灣府。或落留於肅川。則自此先來之法。已之無妨。揆以國體法綱。萬萬寒心。灣尹之無一字狀啓。肅倅之無一字言報營。俱甚駭然。義州府尹李度默。肅川府使崔雲羽。爲先罷黜。仍令該府拿問處之。道內之事。監司曰不知可乎。平安監司李性源。緘辭從重推考。先來軍官及譯官等。令本道監營星火捉送刑曹。仍令刑曹嚴刑一次。邊遠勿限年發散配。灣尹有闕之代。今日內議薦。待下批。使之待明朝辭朝。
정조 7년 · 목
敎曰。卿等一行。當暑渡遼。俱得無事抵瀋。甚覺多幸。況所被恩禮。極其款洽。在使事生色不些。朝廷方以謝恩之意。別遣使臣。拜表期日。亦已諏吉。擬俟卿等還朝。面商表文措語然後。齎付使行。卿等入京日子。當在何間。出栅後必須趲程。趁來月旬間反面事。回諭于瀋陽聖節兼問安正使處。仍令箕伯。星火傳給灣尹。
정조 7년 · 강
行召對于誠正閣。承旨李得臣。閣臣尹行任。玉堂林濟遠林道浩。假注書朴能源。兼春秋金健修金鳳顯。
정조 7년 · 강
大司諫南玄老。陳疏乞遞。仍懲討。賜批。
정조 7년 · 목
疏略曰。臣於屛蟄之中。忽伏承諫長除命。臣出入三司。未曾出一言論一事。緣臣文辭拙訥故也。顧今亂逆層生之時。雖欲極言竭論。其於風裁之蔑如何哉。乞許鐫免。嗚呼。鄭妻之千妖萬惡。剮剔猶輕。而薄施島竄。竟開出陸之路。移置畿庄。食息自如。龜柱之元惡大憝。旣寢賜死之命。尙靳嚴鞫之請。國榮亘古所無之逆。沮過渴大計。謀危 宗社。實爲諸賊之巨魁。而尙且臥死牖下。未施孥戮之典。加以景[樂:I-PERSON]純之凶譎濫猾。樂彬之妖慝貪黷。而兄弟叔侄。表裏和應。同惡相濟。或戴頭而死。或竄配而止。其可曰國有法乎。德相假托儒名。附麗權凶。至於四字之凶言。陰助沮遏之賊謀。論其罪惡。與國榮一而二。二而一者也。澤泓之極逆。而窩窟則德相也。仁京之凶賊。而根柢則德相也。孥籍之典。斷不可已。煥億之甘心賣叔。投身附賊。註釋凶疏。誑惑群心。煥九煥程之脈絡咸湊。逆節畢露。究覈之道。惟在於是。一竝嚴鞫得情。明正典刑。烏可緩也。逆澤凶白之投進凶疏。訊庭咆喝。詬天罵日。旣捧結案之後。遽至徑斃之境。大失王章。而噫。彼最中。執手申托於逆澤。合謀行貨於凶白。此疏獨知之說。旣發賊招。謹悉書疏之言。又出囚供。嚴訊正法。在所當急。湖凶海孼。次第煽亂。或杖或配。俱失大寬。而至於海獄。臣待罪西邑時。參聞査事者也。瑞集投贈之詩。亨夏告由之文。同出凶肚。昭著逆情。人心之陷溺。遐俗之詿誤。至於此極。渠輩雖曰孤離腐鼠。終不可不嚴防而痛絕之也。噫。國家刑章。莫嚴於懲逆。當世切務。莫急於杜亂。伏願亟從三司之請。悉擧諸賊之誅。以洩神人之憤焉。批以。所陳已諭於諸批。爾其勿辭察職。
정조 7년 · 강
以李亨元爲義州府尹。備薦也。
정조 7년 · 목
敎曰。政官牌招開政。○以李獻慶爲承旨。權䎐爲肅川府使。
정조 7년 · 강
遞承旨鄭昌順李亨逵鄭志儉安聖彬。以李憲默林錫喆洪秉纘鄭景淳代之。尋遞景淳。
정조 7년 · 목
敎曰。都承旨許遞。又敎曰。左承旨右承旨同副承旨俱有實故許遞。又敎曰。承旨前望單子入之。又敎曰。新除授承旨牌招察任。○政院。以錫喆方在罷散中啓稟。敎以。敍用。又因景淳牌不進罷職傳旨。敎以。許遞。前望單子入之。
정조 7년 · 강
命江界府使。使之一兩日內辭朝。
정조 7년 · 목
總府。以　明東擅離直所。啓請拿處也。
정조 7년 · 강
命時囚李喆運議處。李弘遂等照律放送後草記。趙榮億等分揀放送。
정조 7년 · 목
義禁府啓言。慶尙前水使李喆運原情。泛稱遲晩。當請刑。而曾經閫帥。請除刑推議處。允之。又啓言。五衛將李弘遂原情。泛稱遲晩。請刑推得情。敎以。照律放送後草記。又啓言。知世浦萬戶申圭。永登前萬戶崔昌文等原情。泛稱遲晩。請竝刑推得情。敎以。依同罪他囚例。照律放送後草記。又啓言。慶興前府使趙榮億原情。泛稱遲晩。當請刑。而曾經宣傳官。請除刑推議處。又啓言。北部奉事安廷鐸原情。泛稱遲晩。請刑推得情。竝敎以。分揀放送。
정조 7년 · 강
行次對于誠正閣。仍召見義州府尹李亨元。
정조 7년 · 강
命節使公用銀。以關西營府銀貸用。其代以帽稅條準數還捧。
정조 7년 · 목
領議政鄭存謙啓言。節行公用銀六千兩。自譯院已爲貿置。而謝恩使先爲發行。公用銀四千五百兩。就其中當爲除出賚去。節行公用不足之數。無及今作銀之勢。依前以關西營府銀。分排貸用。其代。以帽稅條一依啓下節目。準數還捧之意。請分付關西道臣。從之。
정조 7년 · 강
命彼咨文星火上送。德符心矩謄書先送之意。知委使臣所到處。
정조 7년 · 목
領議政鄭存謙啓言。今此謝恩使文書。方爲擧行。而見彼咨然後。可以及期修整。使臣還渡後。咨文依戊戌年例。星火上送。而德符心規。亦爲謄書先送之意。請知委於使臣所到處。從之。
정조 7년 · 강
命帽子廛皮物禁斷。
정조 7년 · 목
領議政鄭存謙啓言。頃因帽子廛人上言。加帽二百隻。蠲稅付廛。而數多價銀。廛民無以盡數辨出。故有雜物充包之議。而卽見譯院所報。則至於皮雜物。乃是西商貨物。其符合西商。冒占名色。漏稅分利之弊。不可勝言。畢竟帽稅之耗縮。公用之絕乏。勢所必至。雜物貿帽一款。嚴加防塞爲辭。皮雜物入包之弊。誠如所報。而若竝與紙雜物而禁斷。則廛民亦必無盡數辦銀之勢。只禁皮物之意。請分付。從之。
정조 7년 · 강
命使行書册挾帶嚴禁。
정조 7년 · 목
領議政鄭存謙啓言。使行渡江搜驗之時。例有雜文書挾帶之禁。而書册則不入於禁條中。事之疏忽。莫甚於此。自今爲始。書册挾帶。定式嚴禁之意。分付箕營灣府。而禁書册一節。亦令添入於禁條事。請知委該曹。敎以。所奏甚是。依此爲之。
정조 7년 · 강
命節使副价職銜。禮判改書。
정조 7년 · 목
領議政鄭存謙啓言。今番謝使旣先發。節使副价職銜。則以禮曹判書。請改書以入。從之。
정조 7년 · 강
命今番別咨。令文任撰出。
정조 7년 · 목
領議政鄭存謙啓言。今番謝恩使行。當爲別撰一咨。此與循例咨文有異。依近例令文任。請預爲撰出。從之。
정조 7년 · 목
領議政鄭存謙啓言。禁火之政。本是先事之慮。國初公廨坊里各戶救火等事。禁火司掌之。其後罷禁火司。屬漢城府。夜則使巡廳主管。載於文獻備考矣。近來毋論大路與小巷。附接之草家。漸至增加。從今以後。俾有限節。京兆之責。而冬節風緊之時。禁火一節。宜有別般申飭。今則禁火之責。專在京兆五部。且警夜之卒。兼察禁火。自是法例。此後則各別嚴飭。請俾無疏虞之弊。敎以。所奏甚好。若自各部禁戢。無益而有害。必貽擾民之端。但令先爲曉諭。毋至如前濫雜之弊。
정조 7년 · 강
命關盛陳甕津兩浦追捕軍移役。令道臣論理狀聞。
정조 7년 · 목
領議政鄭存謙啓言。黃海水使徐有和狀啓。因兵曹啓下關。盛陳甕津兩浦追捕軍疊役之弊。仍以爲。本府以斗小沿邑。居民鮮少。兩浦之民。旣當追捕之役。而且爲兼役者。至於四百三十餘名之多。偏苦稱冤。勢所固然。兩浦民人。去庚辰援據長淵追捕軍之移役他邑例。上言蒙允。而伊時道臣。終未決折。因循至此。顧今變通。只在移役一款。而可得數百名閒丁然後。方可擬議。故本府境內。一一査櫛。則僅爲八十餘名。他無措手之路。見今各色軍三百餘名兼役之類。依長淵例。分送列邑。閑丁稍裕處。所頉軍校四百三十餘名。仍作追捕武士及追捕軍。成節目擧行。則可無疊役呼冤之弊。亦有專意得力之道事。請令廟堂稟旨矣。追捕軍疊役之弊。誠如帥臣所陳。而此時閑丁。豈有有裕之邑。帥臣則但知兩浦之弊。而道臣則同視一道之民。自前雖有說弊。而尙未移役者。必有所以也。令道臣參量事勢。論理狀聞後請稟處。從之。
정조 7년 · 강
命紙契事。從速覆奏。
정조 7년 · 목
吏曹參判趙時俊啓言。臣年前待罪嶺營時。紙契人與僧徒訟卞者甚頻。而究其本。則貢價上下。非不優厚。而楮漸踊貴。寺亦殘敗。契人則必欲多取其餘剩。僧徒則擧皆無難於預受。畢竟紙品之麤劣。浮納之愆期。專由於此矣。以其楮之貴賤。定其價之多寡。勿爲預受。毋求多剩。則弊可小少除。以此嚴飭契人好矣。敎以。向來別起方物事。廟堂尙不指一覆奏之故。紙品變通之擧。亦多掣肘之端。使之從速覆奏。
정조 7년 · 강
命南漢守堞軍官番米。依昨年例代捧。
정조 7년 · 목
工曹判書鄭民始啓言。臣向以南漢守堞軍官番米。昨年不爲代錢事仰達矣。退考昨年文書。則番米亦在代錢中。臣之不能詳知。徑先誤達。極爲惶悚。而因臣所達。今年則只尤甚面代錢。以致與昨年處分有異。故敢達矣。敎以。卿言如此。依昨年例代捧。
정조 7년 · 강
命刑曹月終別單。只錄梗槪。御覽册細錄顚末。
정조 7년 · 목
刑曹判書嚴璹啓言。本曹月終錄啓。今日當爲入啓矣。御覽册子。以罪囚輕重。分類以書。故月終文書。亦依此例爲之。而文書修整之際。甚多窒礙。今後則以日子先後。從次第入錄。待等末。依前分輕重。載錄於御覽册子。似好。故敢達矣。從之。敎以。此後月終別單。則只錄梗槪。御覽册子則細錄顚末。
정조 7년 · 강
命醴泉龍門寺義僧番錢。特爲減給。
정조 7년 · 목
摠戎使徐有大啓言。因安胎使徐浩修所奏。醴泉龍門寺義僧番錢二名半。與臣營往復。有稟處之命矣。蓋此番錢。雖是北漢僧軍支放之需。而此寺旣在胎峯至近之處。守護等節。專所主管。則雜役除免。在所不已。義僧番錢二名半條。特爲減給。使之專意。守護明年爲始。自臣營從便充給。恐合便宜。故敢達矣。從之。
정조 7년 · 강
拿處假注書朴能源。
정조 7년 · 목
都承旨沈豊之啓言。日前嶺南御史沈基泰所奏擧條中以爲。壬寅年慶尙左水使卽具敍五。而誤以金海柱書啓。以具敍五改付標之意仰達。則批旨以今何可改付標耶。置之可也爲敎。仍又下詢其査出者何樣頉。則基泰以色吏私反作仰達。而批旨以依爲之。金海柱罪名蕩滌書出矣。慶尙左水使現告一款。何以爲之乎。敎以。其時擧條批答。必是注書誤書之致。當該注書拿處。具敍五事。御史所奏。終欠別白。令該府往復御史。移文該道。詳細指一草記。
정조 7년 · 강
命肅川府使。當日辭朝。
정조 7년 · 강
召見承旨朴祐源及禮曹判書徐有隣于誠正閣。
정조 7년 · 목
予曰。 宗廟北神門動駕前例。卿或知之乎。有隣曰。臣未及知之矣。予曰。 太宗朝 孝宗朝及 先朝甲子。已有前例。考見儀軌。則可知之矣。
정조 7년 · 강
再明日 太廟。命展謁省牲省器。
정조 7년 · 목
敎曰。再明日冬享大祭傳 香後。躬詣 太廟展謁省牲省器。該房知悉。
정조 7년 · 강
遞承旨朴祐源。以李在學代之。
정조 7년 · 목
敎曰。右承旨許遞。前望單子入之。待下批牌招察任。
정조 7년 · 목
予曰。昨日先來軍官之無一人入來者。此係紀綱所在。誠極駭然矣。興鎭曰。如有實病。則或一二人落後。而亦有該邑報辭。例也。至於今番事。則未之前聞也。予曰。御詩之頒。如意之錫。皆出格外。優待使臣。無異內服。彼中恩禮。可謂廣絶矣。檢校直閣徐鼎修曰。以使臣狀啓觀之。實是無前之特恩矣。
정조 7년 · 강
兩司避嫌乞遞。賜批。大司諫南玄老。執義洪文泳。掌令安鼎大。持平李泰永洪秉益。正言崔守魯。
정조 7년 · 목
避嫌略曰。賓對有命。召牌儼臨。章皇趨承。及夫登筵之際。以詣閤之稽緩。聖敎截嚴。誨責備至。臣等惶忸無地。何敢晏然仍冒於臺次乎。請命遞斥臣等之職。批以。勿辭。
정조 7년 · 강
修撰鄭在信。以母病陳疏徑行。批許往護。
정조 7년 · 강
命訓將具善復。兼察御將。左捕將徐有大兼察右捕將。
정조 7년 · 목
御將兼右捕將李柱國。以厲祭獻官。受 香出去也。
정조 7년 · 강
命明日習陣停止事。分付御營廳。
정조 7년 · 목
敎曰。雨勢不止。敎場泥濘可悶。該營主將受 香在郊外。以此以彼。宜念將卒俱便之方。明日習陣停止事。分付御營廳。
정조 7년 · 강
判下兵曹太廟展謁時。隨駕軍兵磨鍊草記。
정조 7년 · 목
因該曹草記。敎以。訓將。以內外各營及三營馬步軍兵。各留十名。都領隨駕。禁軍與入直二番隨駕。留陣置之。
정조 7년 · 강
命堂下武臣朔試射時。內入直把摠哨官代直出射置之。
정조 7년 · 목
因兵曹堂下武臣朔試射時。闕內入直把摠哨官等。以先射人代直出射草記。敎以。與外營有異。係是落點番。今番則置之。○敎曰。雨勢不止。許多武士。必有未盡才之歎。柳葉箭減一巡事分付。
정조 7년 · 강
命湖南關東年分催促。
정조 7년 · 목
敎曰。京畿湖西年分狀啓。纔已來到。次第判決。而湖南關東年分。尙不登聞。程道雖有遠近。不可一任其遲滯。令廟堂催促。北關一體催促。
정조 7년 · 강
命御詩出來時迎接與內入之節。依戊戌年例擧行。
정조 7년 · 목
竝因禮曹草記。允之。
정조 7년 · 강
命韓宗祉。分揀放送。
정조 7년 · 목
因刑曹都囚徒。敎以。韓宗祉不過申飭。後勿如是之意嚴飭。定配特爲分揀。仍卽放送。
정조 7년 · 강
命擧條漏却當該注書重推。該房承旨推考。擧條更爲修正入啓。
정조 7년 · 목
敎曰。擧條何等莫重。而上敎措語及諸臣所奏。漏却上款語。當該注書爲先從重推考。該房承旨推考。此擧條更爲簡通。修正入啓。此等小事。不能審愼。致有此多少下敎。設置政院。將焉用哉。政院事萬萬寒心矣。
정조 7년 · 강
命軍士房承旨當該有司堂上推考。備郞拿問科罪。
정조 7년 · 목
備邊司啓言。別貿參給價錢。依己亥年例。南差需庫錢中劃出。特許添給價本。以爲一分除弊之地。停退四斤參。則依狀請待年豐貿納。而雖在明年。年事稍登。則毋或退托。趁早貿送之意。請預先申飭。敎以。已貿六斤之添價。依回啓施行。未貿四斤之退期。依狀辭爲之。而參産多寡。不關於穡事稔歉。來年穡事。幸或登稔。伊時參産。難保必多。未貿納四斤參。更觀穡事參産形止。準數上送之意。措辭行會。見今北民困於荐飢。常賦應徭。尙難如期辦出。重以科外西民之役。替被推剝。誠有所不忍。而以乙未己亥已事言之。貿來之後。一角一片。果無歸於滲漏之弊乎。近來參政。雖曰苟簡。惟此餘數四斤。設令自京中貿取。豈至有不得措手之慮乎。亦以此意。分付該曹。俾須預加留意事。各別嚴飭。此回啓。以有司堂上中在闕中人。使之卽時覆奏。而夜漏屢下。始乃入啓。政院之任其遲滯。嘿無一言。何其泛忽之甚也。軍士房承旨推考。當該有司堂上亦爲推考。必是備郞不卽傳命之致。該郞官拿問科罪。
정조 7년 · 강
命備邊卽拿問。堂上承旨推考勿施。中官拿治。坐直承旨竝推考。
정조 7년 · 목
因備邊郞拿問傳旨。敎以。委折更爲査實。日暮前入啓云。而中間遲滯。致此侵夜登徹。然則非備郞之罪。此傳旨勿施。堂上推考。承旨推考。亦爲勿施。當該守門中官。令該府拿問。嚴加治罪。目見判付頒布。嘿無一言提醒。當該傳命司謁過齋後。嚴處次。令攸司囚禁。職在喉舌。判付措語。如是差了。而初不警咳。但捧傳旨。惟允之意。果安在哉。坐直承旨。竝從重推考。
정조 7년 · 강
遞承旨申大升。以徐鼎修宋載經爲承旨。
정조 7년 · 목
大升不爲仕進。敎以。許遞。前望單子入之。又敎曰。新除授承旨。待下批牌招察任。
정조 7년 · 강
召見備局有司堂上金華鎭趙時俊于誠正閣。
정조 7년 · 목
予曰。竹山雹災。前所罕有。雹所過處。非但禾穀之受災。禽鳥多有致傷。滿野黃雲。便作赤地云。故頃送宣傳官看審以來。則果如所聞。民情之遑急。景色之愁慘。有不可言。擧皆有流離顚連之患。方在目下。一邑同然。而陽智爲之次。龍仁爲陽智之次。又令道伯行關列邑。使邑宰親執看審。面里之尤甚之次。分等狀聞矣。數日間似當入來。然而昨歲之荒。猶屬屢豐之餘。而今年之災。實在荐歉之後。蠲減之政。賙恤之方。有不可少緩。自朝家別般施惠然後。庶免損瘠之弊。若遲待狀本之來。則恐有不及之慮。故召見卿等。卿等之意以爲如何。華鎭曰。分等狀啓來到後。可以分面里俵災。然田無給災之規。而綿田則有之。就其尤甚處。依綿田例。分等給災。則此可爲實惠下究之道矣。時俊曰。施惠之道。別無他事。還上也身布也災政也。而昨歲惠澤。實是無前之曠典。今者竹山等邑俵災之道。亦可比昨年爲之之外。無他道矣。予曰。尤所矜愍者。畿邑又値荐荒。而惟竹山庶有豐登之望。四野禾穀。幾盡成熟。忽被雹災。畎畝更無收穫之資云。食爲民天者。今無所賴矣。唉彼衆生。不爲流離。則必至溝壑。若非自朝家安接之。則將何聊生乎。安接之道。莫過於惠澤之下究爾。災政一時爲急。而今日亦非次對日次。故特召卿等。大抵畓穀則自有災頉。而至於田穀之給災及身布之蕩減。新還之停退與否。卿等問議于大臣以稟。而狀啓前。直爲分俵。似無後時之慮。以此意一體問議也。華鎭曰。被災處勿論緊歇。詳細陳聞然後。俵災可爲便宜矣。時俊曰。今春畿民之安接賑政。果有實效。而若非蠲恤之澤。則渠輩安得生有今日也。予曰。雨雹大如鵝卵云。承旨近自驪州來矣。果有所聞耶。洪秉纘曰。至有三日不消云矣。時俊曰。問議後臣當入來乎。予曰。不必入來。言送政院。
정조 7년 · 강
命竹山被災面里田穀蠲稅。新舊還身米布停退。
정조 7년 · 목
敎曰。竹山被災。目下民情。不可但以遑汲言。遍野黃雲。忽作赤地。啼呼載路。流離相望。中夜想像。殆欲明發。大抵向來雹災。挽近所未聞。因予否德。致此咎異。唉彼小民。于何有辜。此而不卽別施蠲恤。何以慰其心而奠厥居。使其邑宰。躬審田野。逐一踏驗。仍卽從所見報營。伊後促敎。亦旣勤止。已至浹旬。迄無皀白。當駭府使。爲先緘辭從重推考。到今有難遲待狀本。被災面里畓穀。自當入於災頉。而田稅則拘於法式。勢不得不白徵。甚非朝家軫恤之意。田穀一例蠲稅。新舊還身米布。特許停退。外此公私雜役。亦竝勿侵。而歲前救急。專在邑宰。自今着意拮據之意。令廟堂措辭行會。各別嚴飭。陽智被災居其次。龍仁又居其次云云。此則令道臣須卽詳量緩急。依竹山例擧行當否。論理狀聞後稟處。朝家之蠲恤至此。然而使一夫一婦。有失所之歎。邑宰之罪。可勝言哉。第欲更考勤慢。預先知悉事。亦爲嚴飭。
정조 7년 · 강
漢人子孫射砲人。施賞有差。
정조 7년 · 목
因訓局漢人子孫試射放時。射砲得中人單子。敎以。射邊二中二人。各弓矢一部賜給。貫一中二人。邊一中八人各弓子一張賜給。銃邊五中五名各木二疋賜給。邊一中八名。各木一疋賜給後草記。弓矢則以卿兼帶武庫擧行。木則以卿營軍色擧行。
정조 7년 · 목
義禁府啓言。時囚罪人申圭則壬寅反作各穀八千四百五十五石零。新捧各穀那移七十二石零。監色逋欠二百二十八石零。崔昌文則辛丑反作各穀一千九百一石零。壬寅反作各穀二千一百五十二石新捧各穀那移一百三十石零。射軍木代錢那移一百三十兩。監色逋欠一百二十五石零。右人等之餉穀反作。則旣非首犯。依他囚當以反作本律公罪收贖放送。而新捧中挪移。是渠自犯。考諸律文。重於反作之罪。竝從重論。申圭杖一百收贖。告身盡行追奪。洪川縣徒三年定配。崔昌文杖一百收贖。告身盡行追奪。三和府流三千里定配。而請依例押送于各其配所。允之。敎以。如有功議。各減一等。
정조 7년 · 강
命竹山被災處。新還及身米布停退分數。廟堂草記稟旨。
정조 7년 · 목
敎曰。畿伯狀本始到。而竹山被災尤甚處。爲四面云。此則依昨夜傳敎擧行。而之次七面。目下形勢。雖有彼此緩急之殊。一依稍實面例。大小賦役。使之督徵。誠有所不忍。舊還勿捧。新還及身米布分數停退。雜役則依尤甚處例勿侵事。卽爲分付。停退分數。自廟堂草記稟旨。待判下星火分付。
정조 7년 · 강
遞承旨宋載經。以沈有鎭代之。尋遞。以趙興鎭代之。
정조 7년 · 목
政院。以載經在外啓請下諭。敎以。許遞。前望單子入之。○敎曰。右副承旨聞其病勢。實無供職之望。將不得仕進云。許遞。前望單子入之。
정조 7년 · 목
予曰。畿伯狀啓。朝者入來。而見其辭意。則竹山被災。誠爲驚心。今此雹災。知所罕有。四野黃雲。忽作赤地。民情遑急。如在目前。懷保之方。奠接之策。不容少緩。故俄下傳敎。卿等見之乎。直提學徐有防曰。臣適在政院。伏覩傳敎。欽仰聖上憂民之至意。靡不用極矣。
정조 7년 · 강
修撰金履正陳疏乞遞。仍懲討。賜批。
정조 7년 · 목
疏略曰。玉署新命。荐加於臣。宜卽踢蹶趨趨承。而念臣無狀。自底罪戾。前後人言。罔非峻嚴。榮途難進之勢。通朝之所共知也。同時被論諸臣。曾未有一人之出脚者。則臣何敢獨爲晏然冒出乎。亟削臣職。仍治臣逋慢。噫嘻痛矣。柳戇之罪惡。已有臚列於三司之請。而其僭忒之謀。綢繆之跡。實與德相國榮一也。輿憤愈激。聲討迭發。而王章之失宜。固已深矣。而至於趙文彥之父子。本以賊禧之外育。又爲逆能之血黨。一世所指。而敢生訟冤之計。至有欺天之習。如此無嚴之類。若不痛懲。則其可曰國有法乎。癉惡之典。遽以休紙還下。不勝憂慨。若以屢經大霈。用此寬典。則如彼之逆徒。無以懲畏。亟收成命。竝許三司之請焉。批以。所陳已諭諸批。爾其勿辭察職。
정조 7년 · 강
飭御用熟地黃作俑之弊。
정조 7년 · 목
內醫院啓言。御用熟地黃載持馬。本道監司處。請下諭。允之。敎以。年前以地黃事。申飭何如。而聞於昨年此輩之從中作弊。本營本邑之居間作俑。一如前日。至登於向日玉堂筵奏。今番又復若此。當該醫官及兵使牧使。隨現重勘。以此嚴飭。道內之事。方伯豈曰不知。弊之有無。自巡營廉察。如有犯者。狀聞論罪事。措辭行會。
정조 7년 · 강
瑞葱臺內試射人施賞。
정조 7년 · 목
敎曰。今番 陵幸瑞葱臺內試射時。駕前折衝李錫觀。駕後出身金尙潤。柳葉箭三中四分。駕後出身安彰績。騎蒭四中。駕前出身李雲澤。駕後出身洪壽昌徐光赫。騎蒭三中。竝加資。駕前閑良姜碩儁。柳葉箭三中四分。駕前閑良安世臣。駕後閑良玄思文。騎蒭三中。直赴殿試。駕後閑良崔景瑞。柳葉箭邊三中。直赴會試。武藝廳兼司僕金瑞應。柳葉箭四中五分。兼司僕張致福四中四分。竝待登科加資。
정조 7년 · 강
命大興中軍柳鎭豊。相當窠調用。
정조 7년 · 목
兵曹啓言。開城將校洪致復等。俱以土校。保障山城許多鉅役。分掌監董。城堞門樓軍器公廨將臺寺刹。煥然改觀。其在激勸之道。似當竝施加資之典。係是恩典。自下不敢擅便。請上裁。從之。敎以。大興中軍柳鎭豊。躬檢事役。不日告就。宜有別般酬獎之典。而自在挾輦將官。已知其人之勤幹。且聞松留言。今番董役。效勞無比云。階梯職相當窠。後日政調用。
정조 7년 · 강
備局。以竹山被災處。新還身米布。分數停退覆啓。
정조 7년 · 목
備邊司啓言。竹山被災尤甚處。民情實爲遑汲。昨夜所下蠲恤之典。逈出尋常。而今於之次七面。又有舊還勿捧。雜役竝依尤甚處例。使之勿侵。而新還身米布不待年分之狀。有此分數停退之敎。懷保之至仁。軫恤之聖德。不勝欽仰。至於新還。係是嗣歲種糧之資。之次面新還則五分一停退。身米布則三分一請停退。敎以。新還則四分一停退。身米布事依施。
정조 7년 · 강
備局。以嶺南年分狀覆啓。
정조 7년 · 목
備邊司啓言。卽因慶尙監司李秉模狀啓。有今日內稟處之命矣。取見其狀本。則備陳綿農失稔之狀。仍以爲若待畢巡。始爲登聞。則收布有期。後時可慮。三軍門及各衙門所納身貢布。勿爲參半。錢木間從民願隨所納捧上事。令廟堂稟旨爲請矣。以錢代捧。亦多已例。至於訓局。曾有定奪錢木參半捧納。其餘各樣所納軍布身貢布。請依狀請許施。允之。敎以。本道分等。想已料定。尤甚邑則訓局保布。亦當有闊狹。令訓局參量民情。本色減半數上納之意。自該營卽爲分付。形止仍令草記。
정조 7년 · 강
遞內醫提調鄭民始。
정조 7년 · 목
敎曰。提調聞其病勢。明日監煎。無以仕進云。許遞。
정조 7년 · 강
命慶州府尹。今日政擇差。
정조 7년 · 목
慶尙監司李秉模。以慶州府尹尹坊罷黜馳啓。敎以。此時守令。不宜暫刻曠官。今日政各別擇差。使之一兩日內辭朝。
정조 7년 · 목
以趙榮弼爲執義。沈基泰爲司諫。林濟遠爲修撰。金光默爲慶州府尹。鄭尙淳爲知事。金履素爲副總管。洪文泳爲校理。檢閱李祖承單付。○敎曰。初入仕。今日政差出。○以南嚴老爲 慶基殿參奉。○敎曰。陰城縣監今日政各別擇差。又敎曰。處置不可許久經日。在外臺諫及未出仕臺諫竝許遞。今日政差出。又敎曰。京兆方以慕華館橋梁修築事。有所經紀。堂上不可不委任責成。前右尹尹師國仍任前職。耆舊之臣。勢難遂日供劇。判尹姜世晃許遞。今日政擬入。○以金峙默爲大司諫。李養采爲陰城縣監。鄭昌順爲大司憲。洪文泳爲執義。李身晦爲司諫。安鼎大李迪喆爲掌令。曺遠振爲獻納。洪樂恒李百亨爲正言。鄭尙淳爲判尹。
정조 7년 · 강
命具仁遠獄事。更加商確。指一草記。
정조 7년 · 목
刑曹啓言。廣州罪人具仁遠獄事草記。有更令廣尹嚴覈報來後。稟處之命。故發關矣。卽接廣州府尹金宇鎭所報。則以爲。今此査事肯綮。只是往于食主人家一款而已。所當嚴覈究問於具仁遠。已結案罪人之更爲盤問。非但有乖於重獄體之道。亦不無獄老生奸。一變前招之慮。故應問各人之已經昨年究詰者。更爲推問。則仁遠之來到闕外作拏。明白無疑云。而各人所供。與昨年納招。無所差爽。干證之言。旣甚丁寧。則藉曰有跡。似未瑩。情或可冤之論。揆以獄體。不可捨却干連人目擊之招。取信於初不參證者之言。大抵仁遠等之喧囂闕門。投石作拏。此何等變怪。渠亦無辭發明。旣捧結案之後。因其妻餙辭稱冤之擧。若不得快正典刑。則其他同罪兩囚。亦將擧生奸計。次第鳴冤。國法無可施之日。亂民無可懲之期云矣。李召史原情。雖以闕門投石時。仁遠往于食主人家。爲稱冤之端。而今於本府更査時。干連各人招中。仁遠之作拏闕外。明白無疑云爾。則李女自明之說。已歸落空。邑人之謂以冤枉。不過隣里問酬酢之語。初非參看人證質之言。則固不足取信。而蓋其罪犯。實係變怪。三囚俱已結案。則國綱所關。三尺至嚴。今不可以其妻之鳴冤。有所容議。請依前草記置之。敎以。此獄案。終有莫曉者。向筵與遞來南城尹說難者此也。欲分首從。則一獄元無三犯。不欲分首從。則幾十其徒。只將三囚。擬之以大辟。由前由後。殊乖獄體。以是待啓覆博詢決處。已有筵敎。而到今本事。言端旣發之後。一味委置。似非重讞獄之意。卿等更加商確。出意見指一草記。
정조 7년 · 강
推洪忠監司金文淳。
정조 7년 · 목
刑曹啓言。陰城縣監李崇運。係是朝官。移禁府處之。而死囚逃亡邑守令。先罷後拿。依律科罪。自是法典。而今此狀本中。不爲先罷。只請令攸司御處者。有違法例。該道臣請推考。從之。
정조 7년 · 강
命時囚李明東。今日內照律。
정조 7년 · 목
因囚單子。敎以。今日內捧供事分付。○義禁府啓言。守門將李明東原情。泛稱遲晩。請刑推得情。敎以。除刑推。今日內草記照律。
정조 7년 · 강
照勘時囚李喆運。
정조 7년 · 목
義禁府啓言。慶尙前左水使李喆運。還穀事體。何等嚴重。而賑倉租四十六石之色吏幻弄。雖在到任之前。不能摘發。至於二十二石之幻。旣在在官之時。又不能覺察。合其都數。爲六十餘石之多。其矇然之失。在所難免。以此照律。杖一百收贖。告身盡行追奪。私罪施行。允之。敎以。功減一等。
정조 7년 · 목
予曰。注書出去。未下直守令。使之錄入。予曰。陰城縣監。以災邑守令。懸病不爲謝恩。委折問啓。請守令何日當下直云耶。亦爲知入。予曰。軍士房承旨使之入侍。試官望持入。予曰。守令下直日子。催促知入。
정조 7년 · 목
敎曰。左副承旨許遞。前望單子入之。又敎曰。新除授承旨牌招察任。
정조 7년 · 목
敎曰。未下直守令。使之明日辭朝。其中未署經人。亦令今日內署經。
정조 7년 · 강
遞大司諫金峙默。司諫李身晦。掌令安鼎大李迪喆。獻納曺遠振。持平鄭在信林道浩。正言李百亨洪樂恒。
정조 7년 · 목
敎曰。政官牌招開政。○政院。以守令署經。憲府諫院無以備員啓稟。敎以。在外及違牌臺諫許遞。今日政。以在京無故人差出。待下批牌招。卽爲署經。
정조 7년 · 강
命陰城縣監李養采望筒勿施。更卽擬入。
정조 7년 · 목
養采以身病呈狀。吏曹啓請罷黜。敎以。旣有別樣擇差之命。則以衆所共知有故人差出。何也。卿則從重推考。不必罷黜。原望筩勿施。今日政更卽擬入。
정조 7년 · 강
改差旌善郡守尹光孚。
정조 7년 · 목
原春監司蔡弘履。以旌善郡守尹光孚。催促下送馳啓。敎以。災邑守令。不可一日曠官。親病如不至難强。依狀請使之今日內下送草記事分付。○吏曹啓言。旌善郡守尹光孚處。今日內還官之意催促。則以其親病況重。勢難下去云。情理難强。事體未安。本曹請推外無他罰。何以爲之。敎以。情理旣如此。改差。此是災邑守令。今日政各別擇差。待下批明日辭朝。
정조 7년 · 강
禮曹。以李召史擊錚覆啓。
정조 7년 · 목
該曹啓言。張志升妻李召史擊錚回啓。亞三堂更爲稟處事判下矣。取考前後上言及擊錚辭意。則張志升張志豊兄弟之間。其存亡繼絕之道。固無彼此。而但志升。則出後於其從叔亨紹家。謂有兩世香火之托。而至於志豊。則只其身後之祀而已。兩家奉祀。果有輕重之別。則志豊之長子。雖已夭死。而出繼服喪之次子。不宜還歸本宗。但繼後之法。雖有父命與宗議。未出公文。則倫義未定矣。我國繼後之法。必經禮斜然後。始許定倫。何可不命於君。而私爲之子乎。志豊之子。雖云私與受於志升。而旣未入啓受命。則不可謂已定之倫也。今以私自議定之事。起鬧上達。終涉猥屑。而況於今夏本曹覆啓。許令還歸本宗。已蒙依允。則臣等愚見。更無容議。而人倫體重。不敢擅便。請上裁。敎以。依議施行。
정조 7년 · 강
命帽子廛市民上言。相議稟處。
정조 7년 · 목
戶曹啓言。帽子廛市民上言。有戶判商量從長草記之命。取考上言。則以爲。再昨冬特蒙天恩。加帽二百隻。減稅劃給。而象譯輩。呈訢。廟堂。通計曆節兩行。竝準千隻後。始許加帽之貿出。而若待元帽充數之時。則便同俟河之淸。外有加出之名。內杜貿來之路。故昨冬節行時。準價銀果未付送。曠絕之恩。反爲象譯輩所沮戲。乞令廟堂稟處。俾得終始之澤云矣。本廛事勢。殆同弩末。京中帽子。轉益踊貴。再昨冬二百隻之減稅付廛。寔出於恤市民爲都民之德意。而當初則適在使行出疆之時。至有栅市貿來之擧。故事出急遽。別無爭端。伊後象譯輩細察事情。始爲呈訢。而其言內。帽子一千隻。分曆節貿來。而稅錢四萬兩。乃是各項公費。今若使廛人。帽子二百隻。加貿千隻之內。則公費八千兩。其將減縮。元帽準數後。始許廛帽加出云。云以其係關公費。言亦有理。廟堂不得已許之。自此以後。廛人輩呼訢廟堂。非止一再。而終不免見格。今至有上煩天聽之境矣。大抵一抑則譯院八千兩稅錢。有消融之弊。一扶則廛人二百隻帽子。無加出之勢。公費之漸致減縮。德意之終歸沮閼。一視之政。彼此兩難。有非如臣謏見。遽處然裁斷。誠不勝惶恐之至。臣方帶籌司有司之任。遍議於諸堂。就決於大臣。請從後稟處。敎以。遍議固好。延施可悶。不必問于備堂。卿與譯院市署提調相議。從速指一稟處。
정조 7년 · 강
命捉熊軍卒內下木綿各三疋頒給。
정조 7년 · 목
因訓局砲手馬場內近處。大熊一頭。私獵捉得草記。敎以。原橫之界。堤永之境。近聞有熊患滋甚。擬欲另飭各該守土之官。期於捕滅。以除民害。際見卿營草記。不待朝家指揮。卿營砲手之私獵捉來。誠爲可嘉。所捉大熊。卿處賜給。該軍卒。本營原賞外。內下木綿各三疋頒給。自卿營嚴飭。有熊患地方官及兵使兼兵使處。使之刻期捕滅。而見方秋穫政殷。況値年穀告歉。萬有一爲此捕熊。貽弊民間。其害必有甚於悍熊。俾各勿煩民力。勿擾民間之意。詳細措辭行會。
정조 7년 · 강
有政。吏曹參判沈豊之。參議趙鼎鎭進。
정조 7년 · 목
以尹勉升爲大司諫。趙榮弼爲司諫。李穦爲掌令。金夢華爲獻納。李思祚爲正言。李周憲爲陰城縣監。○因掌令金光岳望筒。敎曰。此銓官除拜以後。三赴政席。而以一人三擬一窠之首望。已是不審之大者。況斬必更擬。殆若期於必點而後已者然。不料擧措如是其失常。當該堂上越俸三等。又因典籍吳翼煥望筒。敎曰。一從出六。次第排擬可也。首擬則越八人。副末擬則或越九人。或越十人。如以槐院出身。不欲雜擬於國子出身。則首擬人之上槐院出六。亦有數人。然則銓官之取捨。殊莫曉也。此望筒勿施。更令從座次。卽爲口傳擬入。又敎曰。在外及違牌臺諫竝許遞。政官牌招開政差出。待下批牌招察任。○因大司諫尹勉升牌不進罷職傳旨。敎以。此諫長情勢。人孰不知。許遞。今日政差出。○再政。以李亨逵爲大司諫。李一曾爲司諫。洪宗藎兪岳柱爲掌令。洪秉益李彥祜爲持平。趙錫穆爲獻納。○敎曰。旌善郡守改望事。分付。○以李寅燮爲旌善郡守。
정조 7년 · 목
義禁府啓言。守門將李明東照律。杖六十收贖。奪告身請一等放送。允之。敎以。如有功議。各減一等。
정조 7년 · 강
秋曹。以各道殺獄案覆啓。
정조 7년 · 목
刑曹啓言。忠州牧殺獄罪人李之白獄事。獄體至嚴。有難輕議。依前同推。期於得情。懷德縣殺獄罪人李福來獄事云云。嚴加同推。期於得情。而初覆檢官竝推考警責。結城縣殺獄罪人盧永乭獄事云云。依法同推。期於得情。公山縣殺獄罪人朴卜男獄事云云。依前同推。請期於輸情。敎以。忠州殺獄罪人李之白獄事。則詳究獄案。實無可以傅生之端。而大抵殺獄決折。惟在實因與詞證。一或不備。尙難究竟。至若此獄。二者之間。俱無可據。然則寧取俓決之誚。豈置瘦斃之科。加刑減死定配。懷德縣殺獄罪人李福來獄事。則反復參究。終涉疑晦。卿等更加出意見。論理稟處。結城縣殺獄罪人盧永乭獄事。則當初更査之命。已示傅生之徵意。及見狀辭。初覆實因之誤錄。酒盃多少之不同。今無可疑。道臣所謂揆以法則在應死之科。論其情則有可恕之端云者。誠爲的確。而大抵此獄。至爲慘毒。決不可以酒盃間事。有所容貸。而但以常情論之。則當壚之恩情旣厚。在襁之穉孩何辜。特因不勝杯酌。終致冒犯殺死。因此償命。實非朝家欽恤之政。而況今獄老證絶。或在逃或年老。雖欲更加窮詰。不可得。此等獄囚之施以次律。不至爲大段失刑。特爲減死定配。公山縣殺獄罪人朴卜男獄事。則酒所惹鬧。初非故殺之意。中道殞命。實有可疑之端。而三人共鬪。衆踼交下。要害受傷。似無先後之別。正犯誰某。難卞彼此之間。若其轉輾相擛之際。卜男死而次奉生。則償命之律。亦可可擬於次奉。只是幸不幸存耳。且無隣里之構怨。直緣場市之論價。則其無殺越之心。推此可知。此等獄囚。付諸疑輕之科。實合曠蕩之政。特爲減死定配。又啓言。全州府殺獄罪人金明郁獄事。依前判付。更爲詳査啓聞後稟處。寶城郡殺獄罪人鄭大仁獄事。各別嚴訊。期於取服之意。請分付道臣。敎以。當初道臣傅生。必有甚別般意見。而以此文案。有難適從。到今遽然決折。殊非重人命之意。諺不云乎。結者解之。往復前道臣徐有隣處。使卽別具意見。拈送疑端。卿等仍又聚精爛商。論理指一稟處。又啓言。松禾縣殺獄罪人吳億春獄事。上項三罪人。依道啓另加訊推。而以此數條。反覆質覈。期於得情之意。請分付道臣。敎以。獄旣就緖。忽又反案。該道臣事。極爲矇然。推考。使之從速狀聞。毋使有一獄三犯之患事。嚴飭分付。又啓言。晉州牧殺獄罪人林處甲獄事。更令道臣。另加究覈。査得正犯後。啓聞之意請分付。敎以。晉州牧殺獄罪人林處甲獄事。則蔽一言曰。屬之疑輕可也。付之傅生可也。處甲兄弟。縛打姜性才云云。守卜雖曰目擊。中孫亦云耳聞。而大抵中孫。卽守卜之上典也。處甲卽中孫之從兄也。當其行檢成案之際。捨自己之命。而代從兄之死。不救上典之命。而反解他人之死。決是天理人情之外。而今以脫身爲主之說。作爲本獄之明的援據。未知其十分穩當。而且以共被驅墜之尙殷言之。迄今五年。仍作病人。殆若失魄之人云爾。則彼被死是在性才之觸傷致命。不是異事。藉令處甲士甲之招。强卞先打後打之別。到今看證。不越乎中孫守卜二人。則亦不可謂之公證。此等獄事。屬之疑案。付之生道。實合欽恤之政。處甲酌配。士甲決放。姜貴才尙殷士殷等放送。守卜情急爲主。供不以實。在朝家敦風化之道。不必執此爲罪。特爲放送之意。分付道臣。
정조 7년 · 강
放定配罪人徐有成。
정조 7년 · 목
因慶尙監司李秉模。龍宮縣定配罪人徐有成到配啓本。敎以。所犯。與李亮載自有輕重。當初徒配。特出爲謝嶺儒之意。聞其親年殆近七十。罰亦行矣。特爲放送事回諭。
정조 7년 · 강
召見承旨徐鼎修李在學及下直守令于誠正閣。
정조 7년 · 목
予曰。再昨日藥院提調許遞傳敎。注書不爲出傳乎。假注書金孝建曰。臣則無持出之事矣。予曰。吏判入來與否知入。孝建還奏曰。來住城外云矣。予曰。卽爲出牌。牌去來催促。又命守令以次進前。慶州府尹金光默進前。予曰。下往勉旃。江界府使洪益弼進前。予曰。卿則屢典州郡江界則吾幾忘憂。下去後。必思蘇殘祛瘼之道。無負分憂之意也。近來蔘政。誠一民瘼。何以則爲好耶。益弼曰。尾蔘一節第。一痼弊。近日尾蔘。反貴於體蔘。雖代捧。譯官輩不願從之。昨與戶判相議。而未得好樣道理。臣赴任後。觀勢報營。期於變通之計矣。予曰。須詳審利害便否。釐革此弊。蔚山府使李在亨進前。予曰。幾次作宰。在亨曰。待罪五邑矣。予曰。蔚山殆同弊局。汝往勞力。旌善郡守李寅燮進前。予曰。曾經幾邑。寅燮曰。待罪四邑矣。熙川郡守李聖濂進前。予曰。何以爲治。聖濂曰。小心奉公矣。予曰。何謂小心奉公乎。聖濂曰。勤職撫民也。予曰。何以撫民乎。聖濂曰。勿擾民蘇弊瘼等事也。予曰。有何弊瘼云耶。聖濂曰。姑未聞知矣。予曰。小心奉公。大體言也。其中自有節目之可言。七事之中。當先何務乎。聖濂曰。臣猥蒙國恩。見叨非分之任。大體則以七事爲主。小小節目臨機變通之事。何足煩達。予曰。汝以微小武弁。親問之下。焉敢遊辭漫漶乎。陰城縣監李周憲進前。予曰。曾經守令乎。周憲曰。曾經河陽縣監矣。予曰。何以爲治。周憲曰。臣昨日除職。故姑無料量矣。予曰。於七事。當務何條。於三政。當先何事乎。民情遑急。何以奠之。穡事告歉。何以活之。陰城一邑。已成弊局。下去爲治之謨。當有思量之事。無諱直陳。周憲曰。未得商量。不知仰對矣。
정조 7년 · 강
命藥院留窠問啓。
정조 7년 · 목
敎曰。藥院緊任。不宜留窠。而昨與再昨。皆不差代。其委折問于該曹以啓。○政院啓言。問于該曹。則以爲。藥房提調許遞傳敎。初無奉承。故臣等未知其有闕。兩日之政。不得擬望以入。不勝惶恐云矣。
정조 7년 · 강
判下中日試射人賞典。
정조 7년 · 목
因中日試射單子。敎曰。部將金柱。每中日連爲優等。相當職除授。扈衛軍官李泓哲林益盛李德延初試在近。三人竝直赴會試。而殿試則無論式年或庭試。從自願許赴。
정조 7년 · 강
判尹鄭尙淳陳疏自引乞遞。賜批。
정조 7년 · 목
疏略曰。臣居人下。獲免大戾。得比任使。乃者金吾下吏受賕之事。至登儒臣臚列之章。及其査問。奸狀狼藉。臣旣忝首堂。矇未覺察。一則臣罪。二則臣罪。罰止門黜。曾未幾何。甄敍如舊。樞府京兆。除旨聯翩。臣試含恩靡措。而今若委罪於下屬。靦顏周行。有若無故。則眞所謂不識羞耻。臣雖湔劣。寧忍爲是。召牌之下。末由承膺。乞勘臣罪。仍削臣職。批以。卿其勿辭行公。
정조 7년 · 강
持平洪秉益避嫌乞遞。賜批。
정조 7년 · 목
避嫌略曰。臣向登筵席。臺體生疏。致勤飭敎。避嫌之際。昏迷顚錯。至被儒臣請罷之擧。至今訟愆。無地自容。栢府恩命。遽下於此際。驚惶踖踧。罔知攸爲。以此情地。豈可冒居臺次乎。請命遞斥。批以。勿辭亦勿退待。
정조 7년 · 강
備局。以持平李秀夏上疏覆啓。